**destin indecis**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doar scrinul vechi mai poartă printre amintiri

Parfumul vechi al clandestinelor iubiri

Triste scrisori de-amor uitate prin sertar

Din anotimpuri netrecute-n calendar

Oglinda-n care te priveai de-atâtea ori

Lucește-n suple rezonanţe de viori

Iar ochii tăi senini din piatră de opal

Mai au stigmatul unui ev medieval

Mai ştii fotoliul vechi sculptat în lemn de nuc

Unde stăteai privind cum toamnele se duc

Şi îmi şopteai târziu poeme lungi de-amor

Legendele îndrăgostiților ce mor?

Mai ştii scrisoarea de adio de pe-un scrin

Când s-au uscat sublim petalele de crin,

Mai ştii cum te-aşteptam în nopţile de chin

Când mai ardea doar umbra sângelui în vin?

Ții minte pasărea zburând către abis

Într-un destin ce pentru noi e indecis

Și-n vremuri încă netrecute-n calendar

Mai știi cât de frumos ningea imaginar?